《雨中自瓜步谒宝觉遂约游黄社宝觉遽有仪真之行雨后独往夜分方到泥滑路巇乘步相半》
宋代·李之仪

梦寝东南游，金山居第一。泊船瓜州口，风雨系黑日。

冒雨访老瓜，翛然出萝荜。壁间十弟子，云是王维笔。

生者今何在，别有一丈室。相期同过之，佳思久披拂。

差池成独往，敢惮泥没膝。投鞭望横参，露重衣如湿。

方诸湛漏魄，指顾尽纤息。目眩神为清，壶冰荡肝膈。

亹亹相问劳，软语皆中律。颇怪不预知，有似惊暴客。

杈牙荐炉红，柔脆脩林茁。老泪感陆生，明盘皎霜橘。

木鱼动晓堂，永味固南毕。百年惊枯槁，平日胶在漆。

幅巾行此时，岁暮悲蟋蟀。

作者简介：李之仪(1038～1117）北宋词人。字端叔，自号姑溪居士、姑溪老农。汉族，沧州无棣（庆云县）人。哲宗元祐初为枢密院编修官，通判原州。元祐末从苏轼于定州幕府，朝夕倡酬。元符中监内香药库，御史石豫参劾他曾为苏轼幕僚，不可以任京官，被停职。徽宗崇宁初提举河东常平。后因得罪权贵蔡京，除名编管太平州（今安徽当涂），后遇赦复官，晚年卜居当涂。著有《姑溪词》一卷、《姑溪居士前集》五十卷和《姑溪题跋》二卷。